Anexa nr.1 la Hotărîrea

Guvernului nr.\_\_\_\_din\_\_\_\_

**Regulamentul**

**privind organizarea și funcționarea**

**Agenției Naționale pentru Jocuri de Noroc**

1. Regulamentul privind organizarea şi funcţionarea Agenției Naționale pentru Jocuri de Noroc (în continuare – Regulament) stabileşte statutul juridic al Agenției Naționale pentru Jocuri de Noroc, funcțiile de bază, atribuțiile, drepturile, precum și organizarea activității acesteia.

2.Agenția Națională pentru Jocuri de Noroc (în continuare – Agenția) este autoritate administrativă în subordinea Ministerului Finanțelor, care implementează politica statului în domeniul jocurilor de noroc.

3. Agenția este persoană juridică de drept public, dispune de ştampilă cu Stema de Stat a Republicii Moldova, precum şi de cont trezorerial. Agenția este finanţată de la bugetul de stat în limitele alocațiilor bugetare aprobate prin legea bugetară anuală. Sediul Agenției se află în mun. Chişinău.

4. În activitatea sa Agenția se conduce de Constituţia Republicii Moldova, Legea nr.291 din 16 decembrie 2016 cu privire la organizarea și desfășurarea jocurilor de noroc, Legea nr.451-XV din 30 iulie 2001 privind reglementarea prin licenţiere a activităţii de întreprinzător, de alte acte legislative şi normative, de acordurile internaţionale la care Republica Moldova este parte, precum şi de prezentul Regulament.

**II. Misiunea, funcțiile de bază, atribuțiile și drepturile Agenției**

5. Agenția eliberează licenţe pentru activitatea în domeniul jocurilor de noroc (întreținerea cazinourilor) şi asigură supravegherea și controlul respectării de către organizatorii jocurilor de noroc a condiţiilor de licenţiere și a altor condiții prevăzute de legislația în vigoare, necesare pentru practicarea activităţilor în domeniul respectiv.

6. În scopul realizării misiunii sale, Agenția exercită următoarele funcții de bază:

1) implementarea politicii statului privind reglementarea prin licenţiere a activităţilor din domeniul jocurilor de noroc (întreținerea cazinourilor);

2) efectuarea supravegherii și controlului respectării de către organizatorii jocurilor de noroc a legislaţiei în domeniul respectiv, în limitele şi în conformitate cu prevederile legislației în vigoare şi ale prezentului Regulament;

3) gestionarea dosarelor de licenţiere;

4) gestionarea şi asigurarea funcţionării serviciului e-licenţiere din domeniul jocurilor de noroc.

7. Pentru realizarea funcţiilor de bază ce îi revin, Agenția îndeplineşte următoarele atribuţii:

1) eliberează și reperfectează licenţele pentru activitatea în domeniul jocurilor de noroc (întreținerea cazinourilor), eliberează copii şi duplicate ale acestora, realizează acţiunile prevăzute de lege pentru suspendarea, retragerea, recunoaşterea nevalabilităţii licenţelor;

2) asigură monitorizarea achitării integrale și în termen a taxelor de către organizatorii jocurilor de noroc;

3) participă în calitate de parte civilă în procesele de judecată privind încasarea taxei pentru licenţă;

4) efectuează supravegherea și controlul de stat în domeniul organizării și desfășurării jocurilor de noroc cu scopul de a preveni, depista și combate încălcările legislației privind organizarea și desfășurarea jocurilor de noroc de către organizatorii jocurilor de noroc, cu antrenarea organismelor de evaluare a conformității acreditate de Organismul Național de Acreditare;

5) recunoaște organismele de evaluare a conformității acreditate, care este efectuată în condițiile Legii nr.235 din 1 decembrie 2011 privind activitățile de acreditare și de evaluare a conformității;

6) în cazul depistării încălcărilor condițiilor de licențiere, expediază organizatorilor de jocuri de noroc prescripțiile obligatorii pentru eliminarea acestora;

7) prezintă Ministerului Finanțelor propuneri de perfecționare a legislației care reglementează activitatea în domeniul organizării și desfășurării jocurilor de noroc;

8) aprobă şi ţine Registrul organizatorilor de jocuri de noroc în cazinouri, Registrul mijloacelor de joc de bază, alte registre;

9) ține evidența registrelor jocurilor de noroc;

10) coordonează și înregistrează regulile de desfășurare a jocurilor de noroc;

11) conlucrează cu alte autorități ale administrației publice centrale, autorități ale administrației publice locale, organizații publice și alte organizații în procesul exercitării atribuțiilor lor;

12) stabileşte procedura de prezentare, volumele şi formularele rapoartelor (rapoartelor electronice) cu privire la desfăşurarea jocurilor de noroc, în conformitate cu prevederile prezentei legi;

13) stabilește lista standardelor internaționale și criteriile de corespundere în conformitate cu care are loc certificarea programelor informatice și/sau a utilajului de joc, precum și organizează inspectarea programelor informatice și a utilajului de joc aflat în folosință și/sau în exploatare;

14) stabileşte cerinţele faţă de instituţiile specializate care prestează servicii de certificare, de inspecţie a programelor informatice şi/sau a utilajului de joc, cu ulterioara recunoaştere a acestora;

15) elaborează criteriile cărora trebuie să corespundă sistemul unic electronic de monitorizare de stat a jocurilor de noroc, care include și activitățile instituțiilor specializate de certificare și inspecție;

16) administrează sistemul electronic unic de monitorizare de stat a jocurilor de noroc sau determină persoana corespunzătoare (administratorul) care va exercita această atribuție;

17) analizează și soluționează solicitările formulate de alte autorități, operatori economici și alte părți interesate, conform competențelor și prevederilor legale în vigoare care reglementează domeniul jocurilor de noroc;

18) la solicitarea altor instituții specializate ale statului, poate participa, ca organ de specialitate, la efectuarea de verificări în domeniul jocurilor de noroc, împreună cu acestea;

19) exercită alte atribuții prevăzute de legislația în vigoare.

8. Agenția este învestită cu următoarele drepturi:

1) să elibereze titularului un certificat privind desfăşurarea activităţii indicate în licenţă pentru perioada de examinare a cererii de eliberare a duplicatului licenţei sau a cererii de reperfectare a licenţei;

2) să efectueze controale privind respectarea de către organizatorii jocurilor de noroc a legislaţiei în domeniul respectiv;

3) să prezinte Ministerului Finanțelor propuneri de perfecționare a legislației care reglementează activitatea în domeniul organizării și desfășurării jocurilor de noroc;

4) să solicite şi să primească de la orice autoritate publică sau operator economic informaţiile necesare pentru activitatea sa;

5) să solicite Inspectoratului General al Poliției să asigure personal specializat pentru asigurarea protecției și siguranței controalelor desfășurate de personalul Agenției;

6) să exercite alte drepturi stabilite de lege.

**III. Organizarea activității și structura Agenției**

10. Agenția este condusă de un director, care are un adjunct. Numirea în funcţie, modificarea, suspendarea şi încetarea raporturilor de serviciu ale directorului şi directorului adjunct ai Agenției se efectuează, în condiţiile legii, de către ministrul finanțelor.

11. Directorul Agenției:

1) reprezintă Agenția în relaţiile cu autorităţile publice, persoanele fizice şi juridice din ţară şi din străinătate;

2) asigură executarea şi respectarea legilor, hotărîrilor Parlamentului, decretelor Preşedintelui Republicii Moldova, ordonanţelor, hotărîrilor şi dispoziţiilor Guvernului, a prezentului Regulament şi răspunde personal pentru realizarea drepturilor şi obligaţiilor Agenției;

3) exercită conducerea Agenției;

4) aprobă statul de personal al Agenției;

6) determină atribuţiile subdiviziunilor, precum şi sarcinile, atribuţiile şi responsabilităţile adjunctului său;

7) aprobă regulamentele subdiviziunilor interioare ale Agenţiei, fişele postului pentru funcţiile publice, precum şi obiectivele individuale de activitate şi indicatorii de performanţă ale funcţionarilor publici;

8) numeşte în funcţii, modifică, suspendă şi încetează raporturile de serviciu, în condiţiile legii, a funcţionarilor publici, angajează şi concediază alt personal al Agenției;

9) conferă grade de calificare funcţionarilor publici, acordă stimulări şi aplică sancţiuni disciplinare personalului autorităţii administrative în condiţiile legii;

10) soluţionează problemele privind activitatea operativ-organizaţională şi financiar-economică, precum şi asigurarea tehnico-materială a Agenției;

11) semnează deciziile, licenţele, prescripţiile, delegările de control, ordinele de plată, corespondenţa, în limitele competenţelor Agenției;

12) emite ordine care sînt executorii pentru întregul personal al Agenției;

13) în coordonare cu Ministerul Finanțelor, aprobă regulamentul de ordine internă al Agenției;

14) poartă responsabilitate personală pentru utilizarea eficientă şi conform destinaţiei a alocaţiilor pentru întreţinerea Agenției;

15) exercită alte atribuţii corespunzătoare funcţiilor atribuite autorităţii administrative, în conformitate cu prevederile actelor legislative speciale ce reglementează relaţiile în subdomeniile sau în sferele de activitate încredinţate acesteia.

12. În lipsa directorului Agenției, funcţiile acestuia sînt exercitate de directorul adjunct.

13. Dreptul la prima semnătură pe toate actele Agenției îl are directorul. În lipsa directorului, dreptul la semnătură îi revine directorului adjunct. În conformitate cu legislaţia în vigoare, unele acte ale Agenției pot fi semnate de alte persoane din cadrul Agenției, în temeiul ordinului de delegare a atribuțiilor. Persoanele învestite cu dreptul de semnătură poartă răspundere personală pentru legalitatea, veridicitatea şi corectitudinea documentului semnat.

14.Structura și schema de încadrare se aprobă de către ministrul finanțelor.